
Мини-футбол
Ислъэмейдэсхэр къыхожаныкI
Полицэм и полковник Сыжажэ МуIэед и фэеплъу Бахъсэн щIыналъэм мини-футболымкIэ зэхьэзэхуэ щекIуэкIащ. Абы хэтащ Георгиевск, Налшык, Бахъсэн къалэхэм, Бахъсэн, Аруан щIыналъэхэм, хабзэхъумэ IэнатIэхэм я командэ къыхэхахэр. АбыкIэ хъыбар дигъэщIащ Бахъсэн район администрацэм и пресс-IуэхущIапIэм и унафэщI Чылар Аринэ.
Бахъсэн щIыналъэ администрацэм и Iэтащхьэм и къуэдзэ Iэхъуэбэч Анзоррэ УФ-м и Следственнэ комитетым КъБР-м щиIэ Управленэм и унафэщI, генерал-лейтенант Iустэ Валерийрэ Сыжажэм теухуа псалъэ жаIащ, абы и фэеплъу зэхьэзэхуэну командэхэм джэгукIэ дахэ къагъэлъэгъуэну ехъуэхъуащ.
Зэхьэзэхуэм япэ увыпIэр щиубыдащ Ислъэмей къуажэм и ветеранхэм я гуп къыхэхам. ЕтIуанэ хъуащ «Эталон» командэр. Ещанэ увыпIэр зэдагуэшащ Налшыкрэ Нарткъалэрэ я футболистхэм.
«ИкъукIэ си гуапэщ си щIалэр зэрыфщымыгъупщэр. Фэ фыщыслъагъукIэ, ари къыфхэту къысщохъу. ФIыщIэ яхузощI хабзэ дахэ яхуэхъуауэ мы зэхьэзэхуэр къызэзыгъэпэщхэм», — жиIащ МуIэед и адэ Сыжажэ Iэуес.
текIуахэмрэ къыхэжаныкIахэмрэ Бахъсэн районым и спорт комитетым къыбгъэдэкIыу кубокхэр, грамотэхэр, медалхэр иратащ.
КЪЭХЪУН Бэч.
Iэпщэрыбанэ
ТекIуэныгъэм зэрыщIэбэнам папщIэ
«Спортыр терроризмэм пэщIэтщ» къыхуеджэныгъэм щIэту Iэпщэрыбанэ зэзауэмкIэ иджыблагъэ Налшык щекIуэкIащ республикэпсо зэпеуэ.
«Единство» бэнакIуэ клубым щекIуэкIа зэпеуэм хэтащ илъэси 8 — 17 зи ныбжь спортсмени 110-рэ.
Зэпеуэм щытекIуахэм иратащ щIыхь тхылъхэмрэ медалхэмрэ. Апхуэдэуи, «Iэзагъ къызэригъэлъэгъуам папщIэ», «ТекIуэныгъэм зэрыщIэбэнам папщIэ» саугъэт щхьэхуэхэри ягуэшащ.
«Единство» клубым зэхьэзэхуэр къызэригъэпэщыфын папщIэ КъБР-м спортымкIэ и министерствэр къыдэIэпыкъуащ.
Мазэ дэкIмэ, спортсменхэр щызэхьэзэхуэнущ Налшыкрэ Дагъыстэнымрэ щекIуэкIыну зэпеуэхэм.
Уэркъ Жыраслъэн.
БэнэкIэ хуит
Тембот Ахьмэдхъан и зэфIэкI
Урысейм бэнэкIэ хуитымкIэ пашэныгъэ къыщыхьыным теухуауэ Бердск къалэм щекIуэкIа зэхьэзэхуэм Къэбэрдей-Балъкъэрым икIа спортсменхэм медалиплI къыщахьащ.
Килограмм 76-м нэс зи хьэлъагъхэм я кIэух зэпеуэм ди спортсмен Тембот Ахьмэдхъан хьэрхуэрэгъу къыщыхуэхъуа мэзкуудэс Тинамагомедов Рэмэзан хигъащIэри, дыщэ медалыр къихьащ. Дыжьыныр зыIэрагъэхьащ Мэкъуауэ Альбертрэ (килограмм 58-рэ) Шэру Иналбэчрэ (килограмм 63-рэ). Килограмм 63-рэ зи хьэлъагъхэм я деж жэзыр къыщихьащ Хьэтанэ Идар.
Жыджэру зыкъэзыгъэлъэгъуа ди спортсмениплIри Урысейм бэнэкIэ хуитымкIэ и гуп къыхэхам хагъэхьащ.
НАФIЭДЗ Мухьэмэд.
